## Pravilnik o gospodarenju otpadom

### NN 23/2007 (28.2.2007.), Pravilnik o gospodarenju otpadom

# ministarstvo zaštite okoliša, prostornog uređenja i graditeljstva

**877**

Na temelju članka 12. i članka 104. stavka 1. točka 1. Zakona o otpadu (»Narodne
novine«, broj 178/04 i 111/06), ministrica zaštite okoliša, prostornog uređenja
i graditeljstva, donosi

## PRAVILNIK

### O GOSPODARENJU OTPADOM

I. OPĆE ODREDBE

Članak 1.

Ovim Pravilnikom propisuju se postupci oporabe i/ili zbrinjavanja otpada,
kategorije i tehničko-tehnološki uvjeti kojima moraju udovoljavati građevine za
skladištenje otpada, potrebna stručna sprema radnika za obavljanje poslova
skladištenja, oporabe i/ili zbrinjavanja otpada te način vođenja i dostave
podataka o gospodarenju otpadom.

Članak 2.

Pojmovi uporabljeni u ovome Pravilniku imaju sljedeće značenje:
1. »*građevina za skladištenje otpada*« je građevina koja služi skupljanju i
privremenom smještaju te razvrstavanju i miješanju otpada u sklopu poslovnog
prostora proizvođača i/ili posjednika otpada i građevina namijenjena
gospodarenju otpadom, (u daljnjem tekstu: skladište otpada);
2. »*reciklažno dvorište*« je građevina namijenjena razvrstavanju i privremenom
skladištenju posebnih vrsta otpada;
3. »*očevidnik o nastanku i tijeku otpada*« je ovim Pravilnikom propisana
evidencija u pisanom i/ili elektronskom obliku, koju su dužni voditi svi
proizvođači i posjednici otpada te sve ovlaštene osobe za gospodarenje otpadom,
a sastoji se od obrasca očevidnika i svih pratećih listova za pojedinu vrstu
otpada u tekućoj godini;
4. »*plan gospodarenja otpadom proizvođača otpad*a« je propisani obrazac, kojega
su proizvođači otpada dužni popunjavati i dostav­ljati za četverogodišnje
razdoblje sukladno Zakonu o otpadu;
5. »*prateći list*« je ovim Pravilnikom propisani dokument koji se sastoji od
izvornika i pet kopija, a služi kao dokument koji proizvođač i/ili posjednik
otpada mora popuniti i predati uz svaku pošiljku otpada prilikom predaje
ovlaštenoj osobi za gospodarenje otpadom;
6. »*prijavni list*« je ovim Pravilnikom propisani dokument kojega temeljem Zakona
o otpadu, svaki proizvođač i posjednik otpada te svaka ovlaštena osoba za
gospodarenje otpadom, mora popuniti i dostaviti nadležnom uredu u svrhu
prijavljivanja ukupne količine za svaku vrstu otpada radi vođenja katastra
otpada.

II. POSTUPCI OPORABE I/ILI ZBRINJAVANJA OTPADA

Članak 3.

(1) Otpad se mora obrađivati, oporabljivati i/ili zbrinjavati na način da ne
ugrožava ljudsko zdravlje korištenjem postupaka koji ne štete okolišu ili mu
štete u najmanjoj mogućoj mjeri.
(2) Građevina za obradu, oporabu i/ili zbrinjavanje otpada mora udovoljavati
propisima o gradnji te ostalim posebnim propisima ovisno o postupku obrade,
oporabe i/ili zbrinjavanja otpada i svojstvu tvari koja je sastavni dio otpada.

Članak 4.

Postupci zbrinjavanja otpada su:
– D 1        Odlaganje otpada u ili na tlo (na primjer odlagalište itd.),
– D 2        Obrada otpada na ili u tlu (na primjer biološka raz­gradnja tekućeg ili
muljevitog otpada u tlu itd.),
– D 3       Duboko utiskivanje otpada (na primjer utiskivanje otpada crpkama u
bušotine, iscrpljena ležišta soli, prirodne šupljine itd.),
– D 4        Odlaganje otpada u površinske bazene (na primjer odlaganje tekućeg ili
muljevitog otpada u jame, bazene, lagune itd.),
– D 5       Odlaganje otpada na posebno pripremljeno odlagalište (odlaganje u povezane
komore koje su zatvorene i izolirane jedna od druge i od okoliša itd.),
– D 6          Ispuštanje otpada u kopnene vode isključujući mora/oceane,
– D 7          Ispuštanje otpada u mora/oceane uključujući i ukapanje u morsko dno,
– D 8         Biološka obrada otpada koja nije specificirana drugdje u ovim postupcima,
a koja za posljedicu ima konačne sastojke i mješavine koje se zbrinjavaju bilo
kojim postupkom D 1 – D 12,
– D 9         Fizikalno-kemijska obrada otpada koja nije specificirana drugdje u ovim
postupcima, a koja za posljedicu ima konačne sastojke i mješavine koje se
zbrinjavaju bilo kojim postupkom D 1 – D 12 (na primjer isparavanje, sušenje, kalciniranje itd.),
– D 10         Spaljivanje otpada na kopnu,
– D 11         Spaljivanje otpada na moru,
– D 12         Trajno skladištenje otpada (na primjer smještaj spremnika u rudnike itd.),
– D 13         Spajanje ili miješanje otpada prije podvrgavanja bilo kojem postupku D 1
– D 12,
– D 14         Ponovno pakiranje otpada prije podvrgavanja bilo kojem od postupaka D 1 –
D 13 i
– D 15      Skladištenje otpada prije primjene bilo kojeg od postupaka zbrinjavanja D
1 – D 14 (osim privremenog skladištenja otpada na mjestu nastanka, prije
skupljanja).

Članak 5.

Postupci oporabe otpada su:
– R 1         Korištenje otpada uglavnom kao goriva ili drugog načina dobivanja
energije,
– R 2         Obnavljanje/regeneracija otpadnog otapala,
– R 3     Recikliranje/obnavljanje otpadnih organskih tvari koje se ne koriste kao
otapala (uključujući kompostiranje i druge procese biološke pretvorbe),
– R 4         Recikliranje/obnavljanje otpadnih metala i spojeva metala,
– R 5         Recikliranje/obnavljanje drugih otpadnih anorganskih materijala,
– R 6         Regeneracija otpadnih kiselina ili lužina,
– R 7         Oporaba otpadnih sastojaka koji se koriste za smanjivanje onečišćenja,
– R 8         Oporaba otpadnih sastojaka iz katalizatora,
– R 9         Ponovna prerada otpadnih ulja ili drugi načini ponovne uporabe otpadnih
ulja,
– R 10       Tretiranje tla otpadom u svrhu poljoprivrednog ili ekološkog poboljšanja,
– R 11       Oporaba otpada nastalog bilo kojim postupkom R 1 do R 10,
– R 12       Razmjena otpada radi primjene bilo kojeg od postupaka oporabe R 1 do R 11
i
– R 13    Skladištenje otpada prije bilo kojeg od postupaka oporabe R 1 do R 12
(osim privremenog skladištenja otpada na mjestu nastanka, prije skupljanja).

III. KATEGORIJE I TEHNIČKO-TEHNOLOŠKI UVJETI KOJIMA MORAJU UDOVOLJAVATI
GRAĐEVINE ZA SKLADIŠTENJE OTPADA

*Građevine za skladištenje otpada*
Članak 6.

(1) Ovisno o svojstvu otpada skladišta su:
– skladište opasnog otpada,
– skladište neopasnog otpada i
– skladište inertnog otpada.
(2) Skladište iz stavka 1. ovoga članka prema agregatnom stanju je:
– skladište krutog otpada i/ili
– skladište tekućeg otpada i/ili
– skladište plinovitog otpada.

Članak 7.

Ovisno o djelatnosti gospodarenja otpadom i mjestu nastanka otpada, skladište
otpada može biti:
– reciklažno dvorište i/ili pretovarna stanica,
– skladište otpada unutar poslovnog prostora proizvođača i/ili posjednika otpada
i
– skladište otpada u sklopu obavljanja djelatnosti gospodarenja otpadom.

*Tehničko-tehnološki uvjeti kojima mora udovoljavati građevina za skladištenje
otpada*

Članak 8.

(1) Skladište neopasnog i inertnog otpada mora udovoljavati osnovnim
tehničko-tehnološkim uvjetima:
– mora biti zatvoreno i natkriveno,
– mora biti izgrađeno od čvrstog materijala, potpuno zatvoreno ili ograđeni
natkriveni prostor u koji je onemogućen dotok oborinskih voda,
– skladište u sklopu gospodarske djelatnosti mora biti fizički odijeljeni
prostor od osnovne djelatnosti,
– otpad se mora skladištiti odvojeno po svojstvu, vrsti, i agregatnom stanju,
– podna površina skladišta mora biti nepropusna i otporna na djelovanje
uskladištenog otpada,
– mora biti opremljeno tako da se spriječi rasipanje ili prolijevanje otpada,
širenje prašine, buke, mirisa i drugih emisija,
– mora biti opremljeno uređajima, opremom i sredstvima za dojavu, gašenje i
sprečavanje širenja požara te drugom sigurnosnom opremom sukladno posebnim
propisima,
– stacionirane posude, spremnici i druga ambalaža u skladištu, mora biti
izrađena tako da omogućava sigurno punjenje, pražnjenje, odzračivanje, uzimanje
uzoraka te nepropusno zatvaranje i pečaćenje, a nenatkriveni spremnici moraju
biti s dvostrukom stijenkom ili atestirani za skladištenje tvari koje su
sastavni dio otpada,
– na uočljivom mjestu skladišta, mora biti istaknut »plan djelovanja u slučaju
izvanrednoga događaja« koji sadrži sljedeće podatke: o vrstama otpada koji se
skladišti; o mogućim izvanrednim događajima; ime, prezime i telefonske brojeve
odgovornih osoba i njihova ovlaštenja; telefonski broj policije; telefonski broj
vatrogasaca i telefonski broj hitne pomoći,
– skladište otpada mora biti označeno natpisom »Skladište otpada« s podacima o
vrsti otpada koji se skladišti, ključnom broju iz kataloga otpada sukladno
posebnom propisu te nazivu pravne ili fizičke osobe i o radnom vremenu.
(2) Za skladištenje tekućeg otpada osim navedenog u stavku 1. ovoga članka, mora
se osigurati sabirna jama ili posuda (tankvana) obujma najmanje 10 % svih posuda
koje se mogu skladištiti na pripadajućoj slijevnoj površini, s tim da njezina
zapremina ne može biti manja od zapremine najveće posude ili spremnika.
(3) Za skladištenje plinovitog otpada, osim uvjeta iz stavka 1. ovoga članka,
moraju se osigurati posude i spremnici od otpornog materijala za sigurno
punjenje, pražnjenje, uzimanje uzoraka te nepropusno zatvaranje i pečaćenje.

Članak 9.

(1) Reciklažno dvorište mora udovoljavati osnovnim tehničko-tehnološkim
uvjetima:
– mora biti ograđeno,
– otvoreni spremnik mora biti u posebno ograđenom natkrivenom prostoru u koji je
onemogućen dotok oborinskih voda,
– otpad se mora skladištiti odvojeno po svojstvu, vrsti, i agregatnom stanju,
– podna površina mora biti nepropusna i otporna na djelovanje uskladištenog
otpada,
– mora biti opremljeno tako da se spriječi rasipanje ili prolijevanje otpada,
širenje prašine, buke, mirisa i drugih emisija,
– mora biti opremljeno uređajima, opremom i sredstvima za dojavu, gašenje i
sprečavanje širenja požara te drugom sigurnosnom opremom sukladno posebnim
propisima,
– stacionirana posuda, spremnik i druga ambalaža, moraju biti izrađeni tako da
je moguće sigurno punjenje, pražnjenje, odzračivanje, uzimanje uzoraka te
nepropusno zatvaranje i pečaćenje, a nenatkriveni spremnici moraju biti s
dvostrukom stijenkom ili atestirani za skladištenje tvari koje su sastavni dio
otpada,
– na uočljivom mjestu mora biti istaknut »plan djelovanja u slučaju izvanrednoga
događaja« koji sadrži sljedeće podatke: o vrstama otpada koji se skladišti; o
mogućim izvanrednim događajima; ime, prezime i telefonske brojeve odgovornih
osoba i njihova ovlaštenja; telefonski broj policije; telefonski broj
vatrogasaca i telefonski broj hitne pomoći,
– mora biti označeno natpisom »Reciklažno dvorište« s podacima o vrsti otpada
koji se skladišti, ključnom broju iz kataloga otpada sukladno posebnom propisu
te nazivu pravne ili fizičke osobe i o radnom vremenu.
(2) Uvjeti iz stavka 1. ovoga članka, primjenjuju se i na pretovarnu stanicu
(transfer stanicu).

Članak 10.

Pored tehničko-tehnoloških uvjeta iz članka 8. i članka 9. ovoga Pravilnika, u
skladištu opasnog otpada te reciklažnom dvorištu i transfer stanici u kojima se
skladišti i opasni otpad, a ovisno o vrsti i agregatnom stanju opasnog otpada,
mora biti osigurano:
– postavljanje rasvjete s umjetnim izvorima svjetla za sigurno rukovanje opasnim
otpadom,
– udovoljavanje posebnim propisima za aparate i drugu sigurnosnu opremu za
skladištenje i rukovanje opasnim tvarima koje su sastojci opasnog otpada,
– izvedba energetskih, plinskih, vodovodnih, ventilacijskih i ostalih
instalacija prema posebnim propisima koji uređuju skladištenje i rukovanje
opasnim tvarima koje su sastojci opasnog otpada.

IV. OBAVLJANJE POSLOVA SKLADIŠTENJA, OPORABE I/ILI ZBRINJAVANJA OTPADA

 Članak 11.

(1) Odgovorna osoba u pravnoj ili fizičkoj osobi koja proizvodi ili posjeduje
otpad, odgovara i za privremeno skladište otpada na mjestu nastanka.
(2) Pravna i fizička osoba koja je proizvođač i/ili posjednik otpada te
posjeduje skladište otpada unutar svog poslovnog prostora i/ili posjeduje
reciklažno dvorište i/ili transfer stanicu, za navedene građevine ne podliježe
obvezi pribavljanja dozvole za gospodarenje otpadom sukladno Zakonu o otpadu,
ali za navedene građevine mora imati uporabnu dozvolu.

Članak 12.

(1) Pravna i fizička osoba koja posjeduje skladište otpada, ovisno o djelatnosti
mora:
– osigurati skladište otpada prema uvjetima iz članka 8. ili članka 9. ovoga
Pravilnika,
– osigurati vozilo za potrebe unutarnjeg transporta, koje je opremljeno tako da
spriječi rasipanje ili prolijevanje otpada te širenje prašine, buke i mirisa,
– osigurati posude, spremnike ili drugu ambalažu za čuvanje i prijevoz otpada
koja ima natpis s podacima o proizvođaču otpada, nazivu vrste i ključnog broja
otpada, a materijal mora biti otporan na djelovanje uskladištenog otpada i mora
osigurati čitljivost podataka do trenutka konačne obrade, oporabe i/ili
zbrinjavanja otpada,
– osigurati kapacitet građevine, uređaja i opreme za nesmetano obavljanje
djelatnosti.
(2) Pravna i fizička osoba koja je ovlaštena za skladištenje opasnog otpada mora
osigurati i:
– skladište otpada prema uvjetima iz članka 8. i članka 10. ovoga Pravilnika,
– neprekidni nadzor skladišta i spriječiti pristup neovlaštenim osobama i
– voditi evidenciju o izvanrednim događajima u skladištu opasnog otpada.

Članak 13.

(1) Pravna i fizička osoba koja obavlja djelatnost skupljanja, prijevoza i
skladištenja komunalnog, neopasnog i inertnog otpada, mora imenovati odgovornu
osobu.
(2) Odgovorna osoba za djelatnosti iz stavka 1. ovoga članka, mora imati
najmanje četvrti (IV.) stupanj stručne spreme tehničkog, biološkog, zdravstvenog
ili sličnog smjera i godinu dana radnog iskustva u struci.
(3) Pomoćne poslove za djelatnosti iz stavka 1. ovoga članka, može obavljati i
radnik nižeg stupnja stručne spreme nakon poduke o načinu rada, opasnostima te
mjerama zaštite i sigurnosti na radu koju provodi odgovorna osoba iz stavka 2.
ovoga članka i koja o tome mora sačiniti zapisnik.

Članak 14.

(1) Pravna i fizička osoba koja obavlja djelatnost skupljanja, prijevoza i
posredovanja u gospodarenju te skladištenja opasnog otpada, mora imenovati
odgovornu osobu.
(2) Odgovorna osoba za djelatnosti iz stavka 1. ovoga članka, mora imati
najmanje četvrti (IV.) stupanj stručne spreme tehničkog, biološkog, zdravstvenog
ili sličnog smjera i tri godine radnog iskustva u struci.
(3) Pomoćne poslove za djelatnosti iz stavka 1. ovoga članka, može obavljati i
radnik nižeg stupnja stručne spreme nakon poduke o načinu rada, opasnostima te
mjerama zaštite i sigurnosti na radu koju provodi odgovorna osoba iz stavka 2.
ovoga članka i koja o tome mora sačiniti zapisnik.

Članak 15.

(1) Pravna i fizička osoba koja obavlja djelatnost obrade, oporabe i/ili
zbrinjavanja komunalnog, neopasnog, inertnog i opasnog otpada, mora imenovati
odgovornu osobu.
(2) Odgovorna osoba za djelatnosti iz stavka 1. ovoga članka, mora imati
najmanje sedmi (VII./1) stupanj stručne spreme tehnič­kog, biološkog,
zdravstvenog ili sličnog smjera i godinu dana radnog iskustva u struci ili šesti
(VI.) stupanj stručne spreme istog smjera i tri godine radnog iskustva u struci.
(3) Pomoćne poslove za djelatnosti iz stavka 1. ovoga članka, može obavljati i
radnik nižeg stupnja stručne spreme nakon poduke o načinu rada, opasnostima te
mjerama zaštite i sigurnosti na radu koju provodi odgovorna osoba iz stavka 2.
ovoga članka i koja o tome mora sačiniti zapisnik
(4) Na odlagalištu bilo koje vrste i kategorije otpada, u svakoj radnoj smjeni
mora biti zaposlena najmanje jedna osoba četvrtog (IV.) stupnja stručne spreme
tehničkog smjera.

V. NAČIN VOĐENJA I DOSTAVE PODATAKA O GOSPODARENJU OTPADOM

*Plan gospodarenja otpadom proizvođača otpada*
Članak 16.

(1) Obrazac Plana gospodarenja otpadom proizvođača ili posjednika otpada,
izrađuje se za četverogodišnje razdoblje u tri primjerka od kojih jedan zadržava
proizvođač ili posjednik otpada, jedan se dostavlja nadležnom uredu, a jedan
Agenciji za zaštitu okoliša.
(2) Obrazac iz stavka 1. ovoga članka, tiskan je pod oznakom PGO – PO u Dodatku
I. uz ovaj Pravilnik i njegov je sastavni dio.

*Očevidnik o nastanku i tijeku otpada*
Članak 17.

(1) Pravna i fizička osoba koja proizvodi, posjeduje, skuplja, prevozi,
posreduje, skladišti, obrađuje, oporabljuje ili zbrinjava otpad, obvezna je za
svaku vrstu otpada voditi očevidnik o nastanku i tijeku otpada sastavljen od dva
dijela i to:
1. obrazac očevidnika i
2. prateći listovi za pojedinu vrstu otpada u tekućoj godini.
(2) Obrazac očevidnika iz stavka 1. točka 1. ovoga članka vodi se u pisanom
i/ili elektronskom obliku i sadrži podatke o:
– pravnoj ili fizičkoj osoba koja proizvodi/posjeduje ili gospodari otpadom,
– djelatnosti i proizvodnom procesu u kojem je otpad nastao kad očevidnik vodi
proizvođač/posjednik otpada,
– porijeklu otpada kad se radi o gospodarenju otpadom što se dokazuje primjerkom
Pratećeg lista,
– nazivu i ključnom broju otpada sukladno katalogu otpada prema posebnom
propisu,
– količini otpada koja se proizvede ili kojom se gospodari,
– načinu pakiranja, svojstvima sukladno posebnom propisu, agregatnom stanju
otpada i
– predviđenom načinu obrade, oporabe, zbrinjavanja ili izvoza otpada.
(3) Prateći list u očevidniku iz stavka 1. točka 2. ovoga članka mora biti
ovjeren od strane obrađivača otpada ili osobe ovlaštene za oporabu i/ili
zbrinjavanje ili u prilogu mora imati odgovarajući ovjereni dokument o izvozu
otpada sukladno posebnom propisu.
(4) Sadržaj i oblik obrasca očevidnika iz stavka 1. točka 1. ovoga članka tiskan
je pod oznakom ONTO u Dodatku II. uz ovaj Pravilnik i njegov je sastavni dio.
(5) Uputa za popunjavanje i dostavljanje obrasca ONTO nalazi se u Dodatku II.
ovoga Pravilnika.

*Prateći list*
Članak 18.

(1) Proizvođač ili posjednik opasnog, neopasnog i inertnog otpada te skupljač
ili posjednik komunalnog otpada, obvezan je uz svaku pošiljku otpada koju
predaje osobi ovlaštenoj za skupljanje, prijevoz, posredovanje, obradu, oporabu
ili zbrinjavanje otpada, predati ispunjeni odgovarajući obrazac Pratećeg lista.

(2) Proizvođač ili posjednik opasnog otpada istoga podrijetla, kemijskog sastava
i fizikalnih osobina, namijenjenog postupcima D i R iz članka 4. i članka 5.
ovoga Pravilnika osim D 15 i R 13, a kada je godišnja količina veća od jedne
tone, dužan je ovlaštenoj osobi uz Prateći list predati i deklaraciju u formi
izvješća o ispitivanju fizikalnih i kemijskih svojstava otpada ne stariju od
godinu dana, izdano od strane akreditiranog laboratorija. Uzimanje uzoraka i
ispitivanje fizikalnih i kemijskih svojstava opasnoga otpada, smiju obavljati
samo akreditirani laboratoriji.
(3) Proizvođač ili posjednik opasnog otpada istoga podrijetla, kemijskog sastava
i fizikalnih osobina, namijenjenog postupcima D i R iz članka 4. i članka 5.
ovoga Pravilnika osim D 15 i R 13, a kada je godišnja količina manja ili jednaka
jednoj toni, dužan je ovlaštenoj osobi uz Prateći list predati pod moralnom,
materijalnom i krivič­nom odgovornošću, potpisanu i ovjerenu deklaraciju o
fizikalnim i kemijskim svojstvima otpada na Obrascu DFKSO iz Dodatka V. ovoga
Pravilnika.
(4) Deklaracija iz stavka 3. ovoga članka mora sadržavati sljedeće podatke:
1. naziv i skraćeni naziv s adresom i sjedištem proizvođača/posjednika opasnog
otpada,
2. naziv djelatnosti i tehnološkog procesa iz kojega otpad potječe,
3. osnovna svojstva opasnog otpada obzirom na korištene sirovine u tehnološkom
procesu te sigurnosno tehnički list za opasne tvari koje su sastavni dio opasnog
otpada i
4. ključni broj iz kataloga otpada sukladno posebnom propisu.
(5) Obrasci Pratećih listova iz stavka 8. točke 1. i 2. ovoga članka, sastoje se
od izvornika i pet kopija, a obrazac iz stavka 8. točke 3. ovoga članka, sastoji
se od izvornika i četiri kopije te svi sadrže podatke o:
1. proizvođaču ili posjedniku otpada,
2. ključnom broju i količini otpada,
3. karakteristikama (svojstvima) i agregatnom stanju,
4. opisu otpada i procesu u kojem je otpad nastao,
5. predviđenom načinu oporabe ili zbrinjavanja,
6. vrsti prijevoznog sredstva i načinu pakiranja otpada,
7. skupljaču/prijevozniku s registracijom vozila i/ili posredniku i
8. izvozniku ili osobi ovlaštenoj za obradu, oporabu i/ili zbrinjavanje otpada.
(6) Osoba ovlaštena za skupljanje, prijevoz, posredovanje, obradu, oporabu i/ili
zbrinjavanje otpada, dužna je kod preuzimanja otpada na odgovarajućem mjestu
ovjeriti obrazac pratećeg lista.
(7) Osobe koje gospodare otpadom popunjavaju obrazac Pratećeg lista i postupaju
s tim obrascem prema uputama koje su navedene na poleđini obrasca.
(8) Obrasci Pratećih listova iz stavka 1. ovoga članka, tiskani su u Dodatku
III. uz ovaj Pravilnik i čine njegov sastavni dio pod sljedećim oznakama:
1. PL – Oo – Prateći list za opasni otpad;
3. PL – No/Io – Prateći list za neopasni/inertni otpad i
4. PL – Ko – Prateći list za komunalni otpad.

*Prijavni list*
Članak 19.

(1) Pravna i fizička osoba koja proizvodi, posjeduje, skuplja, prevozi,
posreduje, izvozi, obrađuje, oporabljuje i/ili zbrinjava otpad, dužna je
godišnje podatke iz očevidnika dostavljati nadležnom uredu na obrascu Prijavnog
lista.
(2) Prijavni listovi za proizvođača/posjednika, skupljača, obrađivača te
ovlaštenu osobu za oporabu i/ili zbrinjavanje komunalnog i proizvodnog otpada
sadrže podatke o:
1. nazivu, sjedištu, matičnom broju, djelatnosti, broju zaposlenika,
kapacitetima i kontakt osobi pravne ili fizičke osobe proizvođača/posjednika
komunalnog i proizvodnog otpada,
2. nazivu, ključnom broju i količini otpada nastalog u prethodnoj godini,
uključivo zalihu,
3. načinu utvrđivanja količine privremeno skladištenog ili isporučenog otpada,
4. načinu interno oporabljenog i/ili zbrinutog otpada sukladno članku 4. i
članku 5. ovoga Pravilnika i
5. ključnom broju i količini predanog otpada skupljaču/prijevozniku ili direktno
na obradu, oporabu i/ili zbrinjavanje u Republici Hrvatskoj i/ili izvezenog
otpada.
(3) Podaci iz stavka 2. ovoga članka, unose se na sljedeće obrasce:
1. Obrazac PL – PPO – Prijavni list za proizvođača/posjednika proizvodnog
otpada,
2. Obrazac PL – SKO – Prijavni list za skupljanje/prijevoz/posredovanje
komunalnim otpadom,
3. Obrazac PL – SPO – Prijavni list za skupljanje/prijevoz/posredovanje
proizvodnim otpadom i
4. Obrazac PL – OPKO – Prijavni list za obradu, oporabu i/ili zbrinjavanje
komunalnog i/ili proizvodnog otpada.
(4) Popunjeni obrazac Prijavnog lista dostavlja se nadležnom uredu, a ovjerenu
kopiju prijavnog lista zadržava podnositelj prijave i dužan ju je čuvati pet
godina.
(5) Upute za popunjavanje Prijavnih listova navedene su na poleđini obrazaca.
(6) Obrasci prijavnih listova, tiskani su pod navedenim oznakama iz stavka 3.
ovoga članka u Dodatku IV. uz ovaj Pravilnik i čine njegov sastavni dio.

VI. PRIJELAZNE I ZAVRŠNE ODREDBE

Članak 20.

Stupanjem na snagu ovoga Pravilnika, prestaju važiti članak 3., članak 4.,
članak 5., članak 10., članak 11., članak 30., članak 31. i članak 32.
Pravilnika o uvjetima za postupanje s otpadom (»Narod­ne novine«, br. 123/97 i
112/01).

Članak 21.

Stupanjem na snagu ovoga Pravilnika, prestaju važiti članak 3., članak 4.,
članak 5., članak 6., članak 7., članak 8., članak 9., članak 10., članak 11.,
članak 12., članak 13., članak 42., članak 43., članak 44., članak 45., članak
46., članak 47., članak 48., članak 49. i članak 50. Uredbe o uvjetima za
postupanje s opasnim otpadom (»Narodne novine«, br. 32/98).

Članak 22.

Stupanjem na snagu ovoga Pravilnika, prestaje važiti članak 5., članak 19.,
članak 20., članak 21., članak 22., članak 26., članak 27., članak 28., članak
29., članak 30., članak 31., članak 32., članak 33., članak 34., članak 35.,
članak 36., članak 37. i članak 40. Pravilnika o vrstama otpada (»Narodne
novine«, br. 27/96).

Članak 23.

Ovaj Pravilnik stupa na snagu osmoga dana nakon objave u »Narodnim novinama».

Klasa: 351-01/06-04/9
Urbroj: 531-08-07-1
Zagreb, 20. veljače 2007.

Ministrica
**Marina Matulović Dropulić, dipl. ing. arh**., v. r.

DODATAK I.

Ovim Dodatkom propisuje se oblik i sadržaj Obrasca PGO – PO – Plan gospodarenja
otpadom proizvođača i/ili posjednika otpada, a popunjava se za svaku vrstu
otpada koja nastaje njihovom djelat­nošću.
Uputa za popunjavanje Obrasca PGO – PO:
Ovaj obrazac popunjava se za četverogodišnje razdoblje i dostav­lja sukladno
članku 12. Zakona o otpadu (»Narodne novine« br. 178/04 i 111/06).
**U poglavlju I.** Navode se podaci o proizvođaču/posjedniku otpada.
Upisuje se naziv proizvođača i/ili posjednika otpada, puna adresa i sjedište
proizvođača i/ili posjednika otpada, matični broj te ime i brojevi s podacima
kontakt osobe.
Djelatnost nastanka: upisuje se šesteroznamenkasti broj djelat­nosti iz popisa
djelatnosti koje generiraju otpad prema Uredbi o kategorijama, vrstama i
klasifikaciji otpada s katalogom otpada i listom opasnog otpada (»Narodne
novine« 50/05).
Šifra procesa: upisuje se četveroznamenkasti broj šifre u okviru djelatnosti
koja generira otpad prema katalogu otpada iz Uredbe o kategorijama, vrstama i
klasifikaciji otpada s katalogom otpada i listom opasnog otpada (»Narodne
novine« 50/05).
Proces nastanka: upisuje se naziv pored šifre procesa prema katalogu otpada iz
Uredbe o kategorijama, vrstama i klasifikaciji otpada s katalogom otpada i
listom opasnog otpada (»Narodne nov­ine« 50/05).
Za razdoblje od četiri godine: upisuje se od datuma popunjavanja pa do istog
datuma nakon četiri godine.
**U poglavlju II.** Navode se podaci o vrsti i ključnom broju otpada prema katalogu
otpada iz Uredbe o kategorijama, vrstama i klasifikaciji otpada s katalogom
otpada i listom opasnog otpada (»Narodne novine« br. 50/05) te postojeće stanje
i planirani trend nastajanja otpada u smislu godišnjih količina otpada s mjerama
sprečavanja nastajanja, kao i postojećim te planiranim vlastitim građevinama i
uređajima za gospodarenje otpadom s upisanim nazivima i adresama građevina i
uređaja.
Obrazac PGO – PO, popunjava se u tri primjerka od kojih se prvi primjerak
dostavlja nadležnom uredu u županiji ili Gradu Zagrebu, drugi primjerak se
dostavlja Agenciji za zaštitu okoliša, a treći primjerak zadržava
proizvođač/posjednik otpada.

![](dodatni/351103.gif)

DODATAK II.

Ovim Dodatkom propisuje se oblik i sadržaj Obrasca ONTO – Očevidnik o nastanku i
tijeku otpada.
Upute za popunjavanje Obrasca ONTO:
U prvom dijelu očevidnika, stavljanjem križića u odgovarajuće polje, deklarira
se pravna ili fizička osoba glede popisa djelatnosti s lijeve strane, a u
produžetku se upisuje naziv tvrtke i puna adresa.
U sljedećem poglavlju se opisno ili upisivanjem križića u odgovarajući
kvadratić, upisuju podaci o djelatnosti i procesu u kojem je otpad nastao, o
načinu pakiranja, o svojstvima otpada sukladno posebnom propisu i o agregatnom
stanju otpada, ali samo kad se radi o očevidniku koji vodi proizvođač otpada.
Ovlaštene osobe za skupljanje, obradu, oporabu i/ili zbrinjavanje te izvoz
otpada, popunjavaju samo tablični dio očevidnika upisivanjem količine preuzetog
otpada u odgovarajuća polja i kad se radi o oporabi ili zbrinjavanju otpada,
upisuju odgovarajuću oznaku postupka R ili D iz članka 5. ili članka 4. ovoga
Pravilnika.
U sljedeće poglavlje upisuje se naziv vrste otpada i ključni broj prema Uredbi o
kategorijama, vrstama i klasifikaciji otpada s katalogom otpada i listom opasnog
otpada (»Narodne novine« br. 50/05).
Za svaku vrstu, odnosno ključni broj otpada potrebno je otvoriti zaseban Obrazac
ONTO.
Sljedeće poglavlje je tablični dio u kojemu se ažurno upisuju sve promjene u
količinama vrste otpada iz naslova, a svaku promjenu u koloni »izlaz« koja znači
predaju otpada na postupke skupljanja, obrade, oporabe i/ili zbrinjavanja, mora
dokazivati popunjeni i ovjereni Prateći list. U koloni koja se tiče predaje
otpada na postupak R, u kvadratić iza polja za količinu, upisuje se oznaka
postupka iz članka 5. ovoga Pravilnika, a u koloni koja se tiče predaje otpada
na postupak D, u kvadratić iza polja za količinu, upisuje se oznaka postupka iz
članka 4. ovoga Pravilnika. U kolonu za obradu otpada upisuje se količina
predanog otpada isključivo u masenim jedinicama.
Posljednja kolona odnosi se na količine izvezenog otpada i tu je također
potrebno svaku količinu upisanu isključivo u masenim jedinicama, pravdati
odgovarajućim ovjerenim dokumentom o međunarodnom prometu otpada sukladno
posebnom propisu.
Tablični dio obrasca ONTO u kojemu se upisuju promjene količina i tijek otpada,
sačinjava se u onolikom broju stranica koliko je potrebno.

![](dodatni/351104.gif)

DODATAK III.

Ovim Dodatkom propisuje se oblik i sadržaj sljedećih obrazaca:
1. Obrazac PL – Oo – Prateći list za opasni otpad;
2. Obrazac PL – No/Io – Prateći list za neopasni/inertni otpad i
3. Obrazac PL – Ko – Prateći list za komunalni otpad.
Upute
Upute za popue, nalaze se na poleđini navedenih Obrazaca.

![](dodatni/351105.gif)

![](dodatni/351106.gif)

![](dodatni/351107.gif)

![](dodatni/351108.gif)

![](dodatni/351109.gif)

![](dodatni/351110.gif)

DODATAK IV.

Ovim Dodatkom propisuje se oblik i sadržaj sljedećih obrazaca:
1. Obrazac PL – PPO – Prijavni list za proizvođača/posjednika proizvodnog
otpada,
2. Obrazac PL – SKO – Prijavni list za skupljanje/prijevoz/posredovanje
komunalnim otpadom,
3. Obrazac PL – SPO – Prijavni list za skupljanje/prijevoz/posredovanje
proizvodnim otpadom i
4. Obrazac PL – OPKO – Prijavni list za obradu, oporabu i/ili zbrinjavanje
komunalnog i/ili proizvodnog otpada.
Upute za popunjavanje, nalaze se na poleđini navedenih Obrazaca.

![](dodatni/351111.gif)

![](dodatni/351112.gif)

![](dodatni/351113.gif)

![](dodatni/351114.gif)

![](dodatni/351115.gif)

![](dodatni/351116.gif)

![](dodatni/351117.gif)

![](dodatni/351118.gif)

![](dodatni/351119.gif)

![](dodatni/351120.gif)

![](dodatni/351121.gif)

![](dodatni/351122.gif)

DODATAK V.

Ovim Dodatkom propisuje se oblik i sadržaj Obrasca DFKSO – deklaracija o
fizikalnim i kemijskim svojstvima otpada.
Obrazac DFKSO popunjava i ovjerava proizvođač/posjednik otpada uz svaku pošiljku
opasnog otpada za koju po Zakonu o otpadu nije predviđena deklaracija u formi
izvješća o fizikalnim i kemijskim svojstvima otpada od strane akreditiranog
laboratorija.
Obrazac DFKSO mora sadržavati najmanje sljedeće podatke:
1. naziv i skraćeni naziv s adresom i sjedištem proizvođača/posjednika opasnog
otpada,
2. naziv djelatnosti i tehnološkog procesa iz kojega otpad potječe,
3. osnovna svojstva opasnog otpada obzirom na korištene sirovine u tehnološkom
procesu te sigurnosno-tehnički list za opasne tvari koje su sastavni dio opasnog
otpada i
4. ključni broj iz kataloga otpada sukladno posebnom propisu.

UPUTA ZA POPUNJAVANJE DEKLARACIJE O FIZIKALNIM I KEMIJSKIM
SVOJSTVIMA OTPADA

I. PODACI O PROIZVOĐAČU/POSJEDNIKU OTPADA – upisati ime
tvrtke, punu adresu, osobu za kontakt, telefonski/fax broj i matični broj
subjekta (Trgovački sud) ili matični broj obrta (Obrtni registar) te podskupinu
djelatnosti;
II. PODACI O OTPADU:
1. Naziv: u predviđena polja upisati naziv (vrstu) otpada i ključni broj iza
kojega je zvjezdica prema Katalogu otpada iz Uredbe o kategorijama, vrstama i
klasifikaciji otpada s katalogom otpada i listom opasnog otpada (»Narodne
novine« br. 50/05) pa upisati količinu isključivo u masenim jedinicama;
2. Djelatnost nastanka otpada: upisuje se šesteroznamenkasti broj i naziv
djelatnosti iz popisa djelatnosti koje generiraju otpad prema Uredbi o
kategorijama, vrstama i klasifikaciji otpada s katalogom otpada i listom opasnog
otpada (»Narodne novine« br. 50/05);
3. Proces nastanka otpada: upisuje se četveroznamenkasti broj šifre i naziv
pored broja prema katalogu otpada iz Uredbe o kategorijama, vrstama i
klasifikaciji otpada s katalogom otpada i listom opasnog otpada (»Narodne
novine« br. 50/05);
4. Opis otpada: upisati sva navedena svojstva u točki četiri na Obrascu te
priložiti sigurnosno-tehnički list za sve poznate opasne tvari koje su sastavni
dio opasnog otpada predmetne pošiljke.
Potpis: upisati mjesto i datum te ime osobe odgovorne za točnost podataka i
rukovoditelja koji stavljaju i svoj potpis.

![](dodatni/351123.gif)

Pravilnik, NN 23/2007-877
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)